**Notă informativă**

la proiectul hotărîrii Guvernului „Cu privire la modificarea şi completarea Hotărîrii Guvernului nr. 125 din 19.02.2014”

În temeiul punctului 3 al notei din anexa la Titlul IV al Codului fiscal nr. 1053-XIV din 16 iunie 2000 (republicat în Monitorul Oficial al Republicii Moldova, 2007, ediţie specială), anual să efectuează evaluarea necesităţilor şi normelor de consum al alcoolului etilic destinat utilizării în medicină şi industria farmaceutică, în urma cărora se stabileşte cuantumul anual de alcool etilic nedenaturat cu întocmirea ulterioară a Listei utilizatorilor şi cuantumurile de alcool etilic nedenaturat destinat utilizării în medicină şi producerii farmaceutice, repartizate acestora.

Scopul proiectului: Ajustarea cuantumului de alcool etilic nedenaturat destinat utilizării în medicină conform tehnologiilor moderne de producere a preparatelor biomedicale sanguine în corespundere cu necesităţile instituţiilor medico-sanitare, sporirea nivelului asigurării calităţii produselor sanguine, a monitorizării utilizării alcoolului etilic nedenaturat, a securităţii şi necesităţilor reale a ţării în produse sanguine.

Centrele de transfuzie a sîngelui din Republica Moldova sînt instituţii medico-sanitare specializate în asigurarea asistenţei hemotransfuzionale cu componente, preparate biomedicale şi diagnostice sanguine, pentru producerea cărora se utilizează alcoolul etilic nedenaturat, conform prevederilor regulamentelor tehnologice de fracţionare a plasmei umane în fracţii proteice, în limita cuantumului de alcool etilic nedenaturat aprobat prin hotărîre de Guvern.

Centrul Naţional de Transfuzie a Sîngelui pînă la 1 iunie 2014 a efectuat lucrări de renovare şi implementare a noilor tehnologi de producere a preparatelor biomedicale. Reieşind din situaţia creată şi necesitatea stringentă în asigurarea continuă a instituţiilor medico-sanitare cu produse sanguine, Centrul Regional de Transfuzie a Sîngelui mun. Bălţi şi-a extins activitatea de producere a preparatelor biomedicale sanguine în primul semestru curent, asigurînd cota volumului de producere de 75 la sută din necesitatea reală a sistemului ocrotirii sănătăţii. Cantitatea necesară de alcool etilic nedenaturat (350, 0 decalitri) a fost recepţionat de Centrul Regional de Transfuzie a Sîngelui mun. Bălţi de la Centrul Naţional de Transfuzie a Sîngelui. Astfel cuantumul de alcool etilic nedenaturat utilizat în producerea preparatelor biomedicale din sînge la Centrul Regional de Transfuzie a Sîngelui mun. Bălţi, pentru anul 2014, a crescut de la 80,0 decalitri la 430,0 decalitri.

De menţionat, că tehnicile moderne de ultrafiltrare a plasmei şi fracţionarea ulterioară a fracţiilor proteice, implementate recent de către Centrul Naţional de Transfuzie a Sîngelui conform noilor tehnologii de producere a preparatelor biomedicale sanguine şi a cerinţelor Bunelor practici de producere, implică sporirea consumului de alcool etilic nedenaturat (cu 170,834 decalitri), în comparaţie cu tehnologiile depăşite din punct de vedere tehnic şi moral, aplicate anterior la Centrul Naţional de Transfuzie a Sîngelui. Tehnologiile menţionate permit producerea preparatelor biomedicale sanguine în volum suficient, care în final stabileşte cuantumul de alcool etilic nedenaturat pentru anul 2014 pentru Centrul Naţional de Transfuzie a Sîngelui în volum de 610,0 decalitri, astfel impunîndu-se modificarea cuantumului de alcool etilic nedenaturat, stabilit în Hotărîrea Guvernului nr. 125 din 19.02.2014, de la 789,166 decalitri la 610,0 decalitri.

În această ordine de idei remarcăm, că cuantumul total de alcool etilic nedenaturat destinat utilizării în medicină şi producerii farmaceutice pentru anul 2014, constituie 80 660,974 decalitri, fapt ce implică modificarea şi completarea Hotărîrii Guvernului nr. 125 din 19.02.2014.

De menţionat, că în a. 2015 Centrul Regional de Transfuzie a Sîngelui mun. Bălţi nu va mai produce preparate sanguine.

Promovarea prevederilor proiectului în cauză va contribui la excluderea eventualelor riscuri coruptibile prin evaluarea necesităţilor şi normelor de consum al alcoolului etilic nedenaturat destinat utilizării în medicină.

Adoptarea şi implementarea ulterioară a proiectului în cauză nu necesită cheltuieli financiare suplimentare din bugetul de stat, acestea fiind stipulate în bugetul anual al Programului naţional „Securitatea transfuzională – autoasigurarea ţării cu produse sanguine pentru anii 2012-2016”.

Reieşind din cele expuse, Ministerul Sănătăţii înaintează proiectul de hotărîre de Guvern spre examinare şi avizare în modul stabilit.

**Ministru Andrei USATÎI**